Morten Bødskov (S), 2013-03-19:
Tak for det, formand.
Det her er en god dag for ofrene for kriminalitet og for ofre for trafikulykker, for nu er det ofrenes tur, og regeringen har fra dag et sat hensynet til ofrene højt.
Alt for længe har ofre for kriminalitet manglet mulighederne for at få den her hjælpende varme hånd, som kunne sikre, at de kunne komme på ret spor igen.
Det får de nu, og jeg synes, det er en rigtig god dag for ofrene for kriminalitet og for trafikulykker.
Det her er jo, som det rigtig nok er sagt, en aftale, som regeringen har lavet med Enhedslisten, og den er vi stolte af.
Jeg synes, det er ærgerligt, at Venstre, Konservative og Dansk Folkeparti så relativt bastant afviser den samlede pakke omkring Offerfonden.
Jeg vil gerne klart signalere til Liberal Alliance, at Liberal Alliance bestemt som altid, også i den her sag, er velkommen til en kop kaffe, således at vi kan finde ud af, hvad der ligger bag de forskellige hensyn, som regeringen har lagt ind, når vi siger, at vi nu fremover vil skaffe 25-27 mio. kr. om året til forbedring af vilkårene for ofre for kriminalitet og for trafikulykker.
Man er selvfølgelig altid velkommen, og kaffen er faktisk allerede nu brygget, men for at den ikke skal blive lunken, brygger jeg gerne en ny kande, når hr. Simon Emil Ammitzbøll har mulighed for at komme forbi.
Nu er det som sagt ofrenes tur, og derfor styrker regeringen indsatsen over for ofrene for kriminalitet, og det gør vi med en ny stor offerfond, det gør vi med forbedring af mulighederne for erstatninger, det gør vi med forbedrede muligheder for, at man som offer for eksempelvis en voldsforbrydelse kan få at vide, hvis ens overfaldsmand pludselig optræder i et større tv-program, et temaprogram på tv, for så kan man, hvis man tilmelder sig ordningen, blive advaret om, at nu optræder han altså onsdag kl. 20 i det her temaprogram, og hvis ikke man vil have et chok, når man zapper igennem alle kanalerne, kan man undgå det, for så ved man, hvornår han er i tv, og så kan man lade være med at tænde for tv'et.
Vi ved, at det virker, vi ved, at det betyder noget for ofre for kriminalitet, at de kan undgå den modbydelige oplevelse, det er at se deres gerningsmand i øjnene, når han sidder og er med i eksempelvis et større tv-indslag, eller hvis han er med i et større portrætinterview i en landsdækkende eller regional avis.
Vi gennemfører nu en stor pakke, som altså som formål har at sætte offeret i centrum.
Det drejer sig om to initiativer, en offerfond og en underretningsordning i forhold til ofre for kriminalitet.
Det øgede pengebeløb til ofrene kommer som sagt fra Offerfondens midler, som igen skal komme fra gerningsmænd og fra såkaldte klip i kørekortet.
Fælles for dem alle er, at de skal anvendes til projekter og aktiviteter, der kan styrke viden om ofre for kriminalitet og trafikofre og styrke støtten til rådgivning, vejledning, etablering af lokale offerorganisationer, der netop skal støtte ofre for kriminalitet og trafikofre.
Som sagt er der også en ny underretningsordning.
Hvis man som offer for kriminalitet, eksempelvis voldskriminalitet, ønsker det fremover, får man mulighed for nu at kontakte Kriminalforsorgen og bede om, hvis ens gerningsmand medvirker som en fremtrædende person i et tv- eller radioprogram eller i et portrætinterview i et dansk dagblad, at blive advaret om det, så man kan lade være med at købe det dagblad på det tidspunkt og på den dag og lade være med at slå ind på den kanal på det tidspunkt af den dag, fordi der optræder han; hvis ikke man vil se ham, så lad være med det.
Det giver i dag mange ofre ubehagelige oplevelser at se ham, og det er de altså foruden med den pakke, som regeringen præsenterer her i dag.
Noget andet, som udspringer af den store aftale, som regeringen har lavet sammen med Enhedslisten, handler om en markant styrkelse af rammerne for behandling af sager om offererstatninger, altså en markant forøgelse af ressourcerne til Erstatningsnævnet, samtidig med at vi ændrer rammerne for Erstatningsnævnets sagsbehandling, således at der skabes mulighed for, at ofre for kriminalitet kan få afgjort de længerevarende erstatningssager, som vi jo her i Tinget har diskuteret ganske mange gange, hurtigere, at der kan blive truffet flere delafgørelser til gavn for ofrene.
Så det er også her en håndsrækning til ofrene for kriminalitet, som altså nu med saltvandsindsprøjtningen til det såkaldte erstatningsnævn får en hjælpende hånd, altså at hvis der er en mulighed for at lave en delafgørelse, kan den træffes, og den kan træffes hurtigere, samtidig med at saltvandsindsprøjtningen generelt betyder, at sagsbehandlingstiden for sager og behandlingen af sagerne ved Erstatningsnævnet bliver hurtigere.
Alt i alt er det en pakke, som burde finde opbakning fra hele Folketinget, fordi vi jo alle er enige i, at ofrene skal have bedre hjælp.
Her er der nu et konkret bud, som altså er aftalt med Enhedslisten.
Vi bidrager gerne til opklaring, vi bidrager gerne til at besvare spørgsmål, og er der nogle, der gerne vil forbi til en kop kaffe for at høre lidt nærmere om, hvad det, der står, betyder, bliver kaffen serveret.
Jeg har et par kommentarer særlig til Venstre, som er gået meget op i, at man skal undtage klip i kørekortet.
Når man får et klip i kørekortet, er det altså en alvorlig overtrædelse af færdselsloven.
Man kører over for rødt, man kører 30 pct. for meget, man overholder ikke sin vigepligt og en hel række andre ting, som efter regeringens opfattelse og jo helt i tråd med ideen om at indføre klip i kørekortet er en alvorlig færdselsforseelse.
Under niveauet for klip i kørekortet ligger bødestandarderne i dag, men når man altså kommer op og får et klip i kørekortet, er det en alvorlig forseelse.
Hvis man ikke vil det her, synes jeg, at man skylder at sige til ofrene og særlig de mange, som kommer til skade og alvorligt til skade i trafikken, at så fjerner man halvdelen af pengene i fonden.
Vil det så også betyde, når man ikke vil, at folk, der får et klip i kørekortet, skal bidrage til fonden, at man skal undtage ofre eller personer, der er kommet alvorligt til skade i trafikken, for muligheden for at søge rådgivning og vejledning hos de lokale offerrådgivninger, som der har været tale om?
Vil man undtage dem?
Det skylder man dem svar på.
Virkeligheden er den, at med Offerfonden her gennemfører regeringen det, som den tidligere regering valgte at se bort fra, nemlig at etablere en offerfond med det formål, altså, at styrke indsatsen over for ofre for kriminalitet og ofre for trafikulykker.
Så peger De Konservative på muligheden for, hvis man ikke kan finde pengene og blive enige om pengene til fonden, at man jo kan skære aktiviteterne til.
Det er jo klassisk, på bundlinjen står en mindre fond.
Det synes vi ikke godt om i regeringen.
Vi synes, at de penge, vi har fundet her, fortjener ofrene for kriminalitet og færdselsuheld og trafikulykker, og det gør de via en betydelig forstærket indsats bl.a. fra de lokale offerrådgivninger.
Man fjerner jo en væsentlig del af de aktiviteter, som jeg i hvert fald, når jeg har været i dialog med forskellige offerorganisationer, offerrådgivning og andre, har hørt at de ønsker.
Hvorfor?
Fordi det jo i høj grad er baseret på frivillig hjælp.
Det er frivillige, som sidder og taler i telefonen, når der er et offer, som ringer ind og har behov for en at læne sig op ad i forhold til, hvordan man kommer videre i uddannelsessystemet eller på arbejdsmarkedet.
Det er frivillige, og derfor giver det her selvfølgelig god mening, fordi her får vi muligheden for at tilbyde de mange frivillige, som stadig væk vil skulle understøtte den her fantastiske indsats, som gøres over for ofrene for kriminalitet og andre, altså understøtte deres uddannelse, understøtte deres organisation med seminarer, nye ideer, udviklingsaktiviteter, således at de kan forbedre deres indsats.
Forskningsprojekterne er bestemt også gode og gavnlige, fordi vi jo hermed sikrer os muligheden for, at vi hele tiden kan forbedre den vejledning og rådgivning, som skal til, også i de nye stærke offerrådgivninger og vejledninger, som vil komme ud af den indsats, som regeringen her lægger op til.
Så det er en god dag for ofrene for kriminalitet og trafikulykker.
Jeg håber inderligt på, at når vi skal trykke på knappen, vil der være bred opbakning til forslaget her.
Dem, der ønsker en kop kaffe, får en kop kaffe, og jeg håber på, at regeringen selvfølgelig kan sikre bredest mulig opbakning til det her forslag.